Document ID: 32013R1069

KOMISJONI MÄÄRUS (EL) nr 1069/2013,
30. oktoober 2013,
millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses naatriumfosfaatide (E 339) kasutamisega naturaalsete vorstikestade puhul
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3 ja artikli 30 lõiget 5,
ning arvestades järgmist:
(1)
Määruse (EÜ) nr 1333/2008 II lisas on sätestatud liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
(2)
Seda loetelu võib muuta vastavalt Euroopa Parlamendi ja nõukogu 16. detsembri 2008. aasta määruse (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus) (2) artikli 3 lõikes 1 sätestatud ühtsele menetlusele, kas komisjoni algatusel või vastava taotluse saamisel.
(3)
26. augustil 2010 esitati taotlus lubada kasutada naturaalsete vorstikestade puhul happesuse regulaatorina naatriumfosfaate (E 339) ning see taotlus on tehtud kättesaadavaks ka liikmesriikidele.
(4)
Naatriumfosfaadid (E 339) on nimetatud liidu loetelus toidus kasutada lubatud lisaainete kohta ja neid on lubatud kasutada teatavates toiduainetes, kuid nende hulka ei kuulu naturaalsed vorstikestad.
(5)
Olulisemad naturaalsete vorstikestade mehaaniliste omadustega seotud probleemid, mis takistavad nende tõhusamat kasutamist vorstitööstuses on kestade lõhkemine täitmisel ja kehv libisevus üle vorstipritsi (suurenenud kleepuvus).
(6)
Naatriumfosfaadid (E 339), mida kasutatakse happesuse regulaatorina, on osutunud sobivaks naturaalsete vorstikestade libisevuse parandamisel, hõlbustades seega kestade täitmist ning võimaldades vähendada täitmiseks vajalikku jõudu ja kestade lõhkemist.
(7)
Toidu teaduskomitee (3) poolt kehtestatud maksimaalne lubatud päevane tarbitav kogus on fosfaatide puhul 70 mg kehamassi kg kohta. Taotleja kavandatud piirnorm on 12 600 mg kestade kg kohta, millest tulenevalt on fosfaatide maksimaalne ülekandumine kestadelt lõplikku vorstitootesse 250 mg/kg. Töödeldud naturaalsete vorstikestade puhul ei ületa fosfaatide suurim sisaldus 2,1 %. maksimaalsest lubatud päevasest tarbitavast kogusest. Seetõttu on asjakohane lubada kasutada naatriumfosfaate happesuse regulaatorina, et parandada naturaalsete vorstikestade mehaanilisi omadusi.
(8)
Vastavalt määruse (EÜ) nr 1331/2008 artikli 3 lõikele 2 peab komisjon küsima Euroopa Toiduohutusameti arvamust, et ajakohastada määruse (EÜ) nr 1333/2008 II lisas esitatud Euroopa Liidu loetelu toidus kasutada lubatud lisaainetest, välja arvatud juhul, kui kõnealune ajakohastamine ei mõjuta tõenäoliselt inimeste tervist. Kuna luba kasutada naatriumfosfaate (E 339), et parandada naturaalsete vorstikestade mehaanilisi omadusi kujutab endast kõnealuse loetelu ajakohastamist, mis eespool nimetatud põhjustel ei mõjuta tõenäoliselt inimeste tervist, puudub vajadus küsida Euroopa Toiduohutusameti arvamust.
(9)
Seega tuleks määruse (EÜ) nr 1333/2008 II lisa vastavalt muuta.
(10)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 II lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. oktoober 2013

Labels: 0
3
17
14